|  |
| --- |
|  |

Na osnovu člana 267, a u vezi sa članom 271 i člana 329 stav 2 Zakona o privrednim društvima ("Službeni list Crne Gore“ br. 65/20 i 146/21), člana 14 Odluke o osnivanju društva sa ograničenom odgovornošću "Autobuska stanica" Tivat („Službeni list CG –opštinski propisi“ br. 12/17), člana 185 Zakona o lokalnoj samoupravi ("Službeni list Crne Gore“ br. 02/18, 34/19 i 38/20) i člana 35 Statuta Opštine Tivat („Službeni list CG – opštinski propisi“ br. 024/18 i 009/20), Odbor povjerenika opštine Tivat na sjednici održanoj dana 19.04. 2022. godine, donosi:

# S T A T U T

**DRUŠTVA SA OGRANIČENOM ODGOVORNOŠĆU "AUTOBUSKA STANICA" TIVAT**

# OSNOVNE ODREDBE

**Član 1**

Ovim Statutom u skladu sa Odlukom o osnivanju društva sa ograničenom odgovornošću “Autobuska Stanica“ Tivat (u daljem tekstu: Društvo) uređuju se pitanja u vezi sa organizacijom rada i funkcionisanja Društva i to: naziv društva; sjedište društva; pretežna i druge djelatnosti društva; podatak da je društvo osnovano kao društvo sa ograničenom odgovornošću i iznos osnovnog kapitala; uslove i način imenovanja izvršnog direktora; način imenovanja članova odbora direktora, njihova prava i obaveze, način razrješenja i njihova ovlašćenja; način promjene iznosa osnovnog kapitala; lica ovlašćena za zastupanje društva; postupak za izmjene i dopune statuta; druge odredbe od značaja za rad društva.

**Član 2**

Osnivač Društva sa 100% udjela je Opština Tivat, (u daljem tekstu: Osnivač).

Društvo je osnovano kao jednočlano društvo sa ograničenom odgovornošću.

Društvo je osnovano na neodređeno vrijeme.

# NAZIV I SJEDIŠTE DRUŠTVA

**Član 3**

Naziv društva je Društvo sa ograničenom odgovornošću "Autobuska stanica Tivat. Skraćeni naziv Društva je: Autobuska stanica DOO Tivat.

Sjedište Društva je u Tivtu, na adresi ul. Bonići I, koja je takođe adresa za prijem pošte.

Adresa za prijem elektronske pošte je: autobuskativat@gmail.com

**III. PEČAT, ZNAK I MEMORANDUM DRUŠTVA**

**Član 4**

Društvo ima svoj pečat i štambilj.

Pečat Društva je okruglog oblika na čijem obodu je ispisano: Društvo sa ograničenom odgovornošću „Autobuska stanica“, a u sredini pečata, Tivat.

Štambilj Društva je pravougaonog oblika koji na gornjoj ivici sadrži naziv Društva, u sredini je oznaka za „broj“, a pri dnu oznaka za „datum“.

Oblik, veličinu, upotrebu, zamjenu, način korišćenja i čuvanja, broj pečata i štambilja, utvrđuje Izvršni direktor Društva, posebnim aktom, u skladu sa propisima.

Pečat služi za potvrđivanje autentičnosti akata Društva, a štambilj za prijem i slanje akata.

**Član 5**

Društvo može da ima i svoj znak-logo koji odobrava Odbor direktora.

U pravnom prometu, službenim odnosima i prepisci sa pravnim i fizičkim licima Društvo koristi jedinstveni memorandum.

Memorandum u zaglavlju sadrži logo, naziv Društva i druge potrebne podatke.

U funkciji obavljanja elektronskog poslovanja Društvo može imati elektronski pečat i elektronski potpis u skladu sa zakonom i internim aktom Društva.

# IV. DJELATNOST DRUŠTVA

**Član 6**

Pretežna (glavna) djelatnost Društva je obavljanje poslova koji čine aktivnosti vezane za rad Autobuske stanice:

* + 52.21 Uslužne djelatnosti u kopnenom saobraćaju, i to:
		- prijem i otprema autobusa;
		- prijem i otprema putnika;
		- prijem, otprema i čuvanje prtljaga i stvari;
		- izdavanje voznih karata i drugih prevoznih isprava;
		- pružanje informacija o prevozu i drugih informacija koje su u funkciji pretežne djelatnosti.

Djelatnosti iz stava 1 ovog člana su djelatnosti od javnog interesa.

**Član 7**

Pored djelatnosti iz člana 6 ovog statuta Društvo, u skladu sa zakonom, obavlja i druge djelatnosti koje nijesu djelatnosti od javnog interesa, i to:

* + 47.99 Ostala trgovina na malo izvan prodavnica, tezgi i pijaca (prodaja preko automata);
	+ 52.21 Upravljanje parkinzima sa pratećim aktivnostima u vezi s korišćenjem (naplata i održavanje) parkirališta za autobuse i putnička vozila;
	+ 56.10 Djelatnosti restorana i pokretnih ugostiteljskih objekata;
	+ 56.30 Usluge pripremanja i posluživanja pića;
	+ 68.20 Iznajmljivanje vlastitih ili iznajmljenih nekretnina i upravljanje njima;
	+ 68.31 Djelatnost agencija za nekretnine;
	+ 68.32 Upravljanje nekretninama uz naknadu;
	+ 69.20 Računovodstveni, knjigovodstveni i revizorski poslovi i poresko savjetovanje;
	+ 73.11 Djelatnost reklamnih agencija;
	+ 77.11 Iznajmljivanje i lizing automobila i lakih motornih vozila;
	+ 79.11 Djelatnost putničkih agencija;
	+ 79.12 Djelatnost tur-operatora;
	+ 79.90 Ostale usluge rezervacije i djelatnosti povezane s njima;
	+ 82.99 Ostale uslužne aktivnosti podrške poslovanju;
	+ 96.09 ostale lične uslužne djelatnosti, na drugom mjestu nepomenute.

Za djelatnosti iz stava 1 ovog člana Društvo vodi posebnu knjigovodstvenu evidenciju.

**V. OSNOVNI KAPITAL I FINANSIRANJE DRUŠTVA**

**Član 8**

Osnovni kapital Društva predstavlja:

* novčani ulog od 1 eura,

Osnovni kapital iz stava 1 ovog člana je imovina Osnivača.

Finansiranje djelatnosti koje imaju karakter djelatnosti od javnog interesa vrši se iz Budžeta Opštine Tivat, sopstvenih prihoda Društva i drugih izvora koje utvrdi Osnivač u skladu sa zakonom.

Sredstva za obavljanje djelatnosti koje nemaju karakter djelatnosti od javnog interesa obezbjeđuju se iz sopstvenih prihoda Društva.

**VI. NAČIN POVEĆANJA, ODNOSNO SMANJIVANJA OSNOVNOG KAPITALA**

**Član 9**

Osnovni kapital Društva povećava se:

* novim ulozima postojećih članova ili člana koji pristupa društvu;
* pretvaranjem rezervi ili dobiti društva u osnovni kapital;
* pretvaranjem (konverzijom) potraživanja prema društvu u osnovni kapital;
* statusnim promjenama koje imaju za posljedicu povećanje osnovnog kapitala.

Osnovni kapital Društva povećava se na osnovu odluke Osnivača.

**Član 10**

Osnovni kapital Društva može se smanjiti na osnovu odluke Osnivača, ali ne ispod iznosa minimalnog osnovnog kapitala koji je propisan Zakonom o privrednim društvima.

**VII UNUTRAŠNJA ORGANIZACIJA**

**Član 11**

Društvo posluje na način utvrđen zakonom, Statutom i aktima koje donosi osnivač i Odbor direktora.

Djelatnost iz člana 5 ovog Statuta Društvo obavlja na način kojim se obezbjeđuje stabilnost poslovanja, efikasnost upravljanja i odlučivanja i uspostavlja poslovni odnosa u okviru tržišnih uslova privređivanja.

**Član 12**

Organizacija Društva bliže se uređuje opštim aktom o organizaciji Društva, koju na predlog izvršnog direktora donosi Odbor direktora.

Osnovni oblici organizovanja Društva su sektori i oni se utvrđuju Aktom o unutrašnjoj organizaciji i sistematizaciji radnih mjesta.

Aktom o unutrašnjoj organizaciji i sistematizaciji radnih mjesta, pored sektora iz stava 1 ovog člana, bliže se utvrđuju: nazivi organizacionih oblika; radna mjesta i potreban broj izvršilaca;vrsta i stepen stručne spreme; radno iskustvo; posebni uslovi u skladu sa zakonom; poslovi sa posebnim ovlašćenjima i odgovornostima i druga pitanja od značaja za unutrašnju organizaciju i obavljanje poslova iz djelatnosti Društva.

**VIII ODGOVORNOST ZA OBAVEZE**

**Član 13**

Društvo samostalno istupa u pravnom prometu, zaključuje ugovore i preduzima pravne radnje u okviru svoje djelatnosti.

Društvo odgovara za obaveze prema trećim licima cjelokupnom svojom imovinom.

Osnivač odgovara, odnosno snosi rizik za obaveze Društva do visine svog uloga, u slučajevima i pod uslovima propisanim zakonom.

**IX ORGANI DRUŠTVA, NADZOR NAD RADOM DRUŠTVA, UPRAVLJANJE I RUKOVOĐENJE**

**Član 14**

Organi Društva su:

* Skupština Društva,
* Odbor direktora i
* Izvršni direktor

Poslove Skupštine Društva vrši Osnivač.

Upravni nadzor nad radom Društva u ime Osnivača vrši nadležni Sekretarijat.

**Član 15**

1. **Skupština Društva:**
* Daje saglasnost na Statut društva na predlog Odbora direktora Društva;
* Daje saglasnost na statusne promjene;
* Daje saglasnost na cjenovnik komunalnih usluga iz djelatnosti Društva koji utvrđuje Odbor direktora;
* Daje saglasnost na imenovanje i razrješenje izvršnog direktora;
* Imenuje i razrješava članove Odbora direktora;
* Donosi Godišnji program obavljanja komunalnih djelatnosti društva;
* Usvaja Godišnji izvještaj o realizaciji programa obavljanja komunalnih djelatnosti;
* Donosi odluke o raspodjeli dobiti i načinu pokrića gubitaka društva;
* Daje saglasnost na promjenu djelatnosti društva, sjedišta, smanjenja odnosno uvećanja osnovnog kapitala društva;
* Odlučuje o promjeni oblika, restrukturiranju, dobrovoljnoj likvidaciji Društva ili podnošenju predloga za pokretanje stečajnog postupka;
* Odobrava procjenu nenovčanih uloga;
* Obavlja i druge poslove u skladu sa Zakonom i Statutom.

**Član 16**

1. **Odbor direktora**

Odbor direktora je organ upravljanja Društva.

Članovi odbora direktora vrše svoju funkciju u interesu Društva i postupaju sa pažnjom dobrog privrednika.

**Član 17**

Odbor direktora ima tri člana.

Članove Odbora direktora imenuje Osnivač.

**Član 18**

Članovi Odbora direktora imenuju se na period od četiri godine uz mogućnost ponovnog imenovanja.

**Član 19**

Za člana Odbora direktora može biti izabrano poslovno sposobno lice koje ima:

* Radno iskustvo od najmanje pet godina.
* Najmanje dva člana Odbora direktora moraju imati VII-1 nivo kvalifikacije obrazovanja ili 240 CSPK kredita;
* Predsjednik Odbora direktora mora imati VII-1 nivo kvalifikacije obrazovanja ili 240 CSPK kredita.

**Član 20**

Član Odbora direktora Društva ne može biti:

* Lice koje je osuđeno za krivična djela: protiv prava iz rada, protiv intelektualne svojine, protiv platnog prometa i privrednog poslovanja, protiv imovine i službene dužnosti, u roku od tri godine od dana pravosnažnosti presude s tim da se u taj period ne uračunava vrijeme provedeno na izdržavanju kazne zatvora;
* Lice kojem je izrečena mjera zabrane obavljanja djelatnosti koja čini pretežnu djelatnost Društva, za vrijeme dok traje ta zabrana;
* Lice koje je bilo angažovano na reviziji finansijskih izvještaja Društva tokom tri prethodne godine.
* Izvršni direktor društva.

**Član 21**

Konstituisanje Odbora direktora vrši se na prvoj sjednici, koja se mora održati u roku od 15 dana, od dana stupanja na snagu Odluke o imenovanju članova Odbora direktora.

**Član 22**

Odbor direktora donosi Poslovnik o radu, kojim se bliže uređuje postupak zakazivanja sjednica, način rada i odlučivanja, u skladu sa zakonom.

**Član 23**

Odbor direktora ima Predsjednika.

Predsjednika Odbora direktora biraju članovi Odbora iz svog sastava.

**Član 24**

Odbor direktora radi na način propisan Poslovnikom, u skladu sa zakonom.

Sjednici Odbora direktora prisustvuje Izvršni direktor Društva, bez prava odlučivanja.

**Član 25**

Sjednicu Odbora direktora zakazuje Predsjednik odbora.

Odbor direktora zasjeda i punopravno odlučuje ako sjednici prisustvuje više od polovine članova.

Odbor direktora donosi odluke većinom glasova prisutnih članova odbora.

Član Odbora direktora nema pravo glasa kada odbor odlučuje o njegovim pravima, odgovornosti ili radu u Društvu.

**Član 26**

Članovima Odbora direktora pripada naknada za rad u odboru u skladu sa Zakonom.

**Član 27**

Članu Odbora direktora prestaje mandat:

* na lični zahtjev
* istekom vremena na koje je imenovan;
* razrješenjem,
* izborom, odnosno imenovanjem na funkciju koja nije spojiva sa članstvom u Odboru direktora, i
* u drugim slučajevima predviđenim zakonom.

**Član 28**

Članovi Odbora direktora odgovaraju za štetu koju pričine Društvu, osim ako šteta nastane kao rezultat sprovođenja odluka Osnivača.

Ako se u postupku naknade štete utvrdi odgovornost više članova Odbora direktora, za štetu odgovaraju solidarno.

Ako šteta nastane kao posljedica odluke Odbora direktora, za štetu odgovaraju članovi Odbora direktora koji su za tu odluku glasali.

U slučaju iz stava 3 ovog člana, član odbora direktora koji nije prisustvovao sjednici Odbora direktora na kojoj je odluka donijeta i za tu odluku nije glasao na drugi način, odgovoran je za štetu ako u roku od 8 dana od dana saznanja za njeno donošenje nije podnio pisani prigovor.

**Član 29**

Član Odbora direktora može podnijeti zahtjev za prestanak mandata prije isteka perioda na koje je imenovan, najmanje 15 dana prije održavanja sjednice odbora direktora.

Zahtjev iz stava 1 ovog člana podnosi se Odboru direktora u pisanoj formi.

Zahtjev iz stava 1 ovog člana Odbora direktora dostavlja nadležnom organu Osnivača, radi izbora novog člana.

Novoizabrani član nastavlja mandat svog prethodnika do isteka mandata tog saziva Odbora direktora.

**Član 30**

Član Odbora direktora može biti razriješen :

* ako neopravdano ne učestvuje u radu Odbora duže od šest mjeseci;
* ako postupa suprotno članu 16 stav 2 ovog Statuta;
* u drugim slučajevima utvrđenim zakonom.

Predlog za razrješenje može podnijeti:

* Predsjednik Odbora direktora,
* Član Odbora direktora koga podrži još jedan član i
* Osnivač
* Predlog iz stava 1 ovog člana dostavlja se nadležnom organu Osnivača, odnosno Društva.

**Član 31**

Odbor direktora Društva u funkciji upravljanja vrši sve obaveze u skladu sa Zakonom, Statutom Društva i odlukama Osnivača, a naročito:

* upravlja društvom i daje smjernice izvršnom direktoru u pogledu vođenja poslova društva;
* donosi Statut Društva;
* donosi odluku o statusnim promjenama;
* imenuje i razrješava izvršnog direktora;
* utvrđuje predlog Godišnjeg programa obavljanja komunalnih djelatnosti;
* utvrđuje predlog Godišnjeg izvještaja o obavljanju komunalnih djelatnosti;
* utvđuje predloge odluka o raspodjeli dobiti i načinu pokrića gubitaka;
* donosi odluku o povećanju i smanjivanju osnovnog kapitala društva, te o promjeni djelatnosti društva i sjedištu;
* utvrđuje predloge odluka o promjeni oblika, restrukturiranju, dobrovoljnoj likvidaciji ili podnošenju predloga za pokretanje stečajnog postupka od strane društva;
* donosi cjenovnike usluga;
* donosi odluku o unutrašnjoj organizaciji društva i akt o sistematizaciji;
* imenuje sekretara društva;
* utvrđuje poslovnu strategiju u skladu sa smjernicama skupštine osnivača;
* vrši nadzor nad poslovanjem društva;
* utvrđuje računovodstvene politike društva i politike upravljanja rizicima;
* imenuje nezavisnog revizora;
* usvaja plan javnih nabavki
* izvršava odluke skupštine;
* daje i opoziva prokuru;
* usvaja tromjesečne izvještaje izvršnog direktora o poslovanju društva;
* usvaja planove i programe iz oblasti za koje je društvo osnovano;
* odlučuje o raspolaganju i upravljanju imovinskim pravima društva,
* usvaja finansijske iskaze, kao i informacije o izvršenoj reviziji ako su finansijski iskazi bili predmet revizije,
* vrši i druge poslove u skladu sa zakonom, odlukom o osnivanju i statutom.

**Član 32**

Odbor direktora obavlja svoju dužnost do izbora novog Odbora direktora.

**Član 33**

1. **Izvršni direktor**

Izvršni direktor je organ rukovođenja Društva**.**

Imenovanje izvršnog direktora vrši se na mandatni period od četiri (4) godine.

Broj mandata izvršnog direktora nije ograničen.

**Član 34**

Za izvršnog direktora može biti imenovano lice koje pored opštih uslova propisanih zakonom, ispunjava i slijedeće uslove:

* da ima visoku stručnu spremu – VII1 nivo obrazovanja prema Zakonu o nacionalnom okviru kvalifikacija
* da ima pet godina radnog iskustva na poslovima rukovođenja, odnosno osam godina na drugim poslovima koji zahtjevaju samostalnost u radu.

Kandidat za direktora Društva dužan je da uz prijavu na konkurs, dostavi program rada Društva za mandatni period.

Za izvršnog direktora ne može biti izabrano:

* lice koje je osuđeno za krivična djela: protiv prava iz rada, protiv intelektualne svojine, protiv platnog prometa i privrednog poslovanja, protiv imovine i službene dužnosti, u roku od tri godine od dana pravnosnažnosti presude, s tim da se u taj period ne uračunava vrijeme provedeno na izdržavanju kazne zatvora;
* revizor društva ili lice koje je bilo angažovano u vršenju revizije finansijskih izvještaja društva;
* lice kojem je izrečena mjera zabrane obavljanja djelatnosti koja čini pretežnu djelatnost društva, za vrijeme dok traje ta zabrana.

**Član 35**

Izvršnog direktora imenuje Odbor direktora uz saglasnost Osnivača.

**Član 36**

Imenovanje izvršnog direktora vrši se na osnovu javnog konkursa koji raspisuje Odbor direktora, u ime Osnivača, tri mjeseca prije isteka vremena na koji je Izvršni direktor imenovan.

**Član 37**

Postupak po konkursu za imenovanje Izvršnog direktora sprovodi Odbor direktora.

Odbor direktora imenuje Izvršnog direktora većinom glasova svih članova Odbora direktora uz saglasnost Osnivača u skladu sa Zakonom.

**Član 38**

Izvršni direktor zaključuje sa Odborom direktora ugovor o radu, kojim se utvrđuju prava, obaveze i odgovornosti i zarada Izvršnog direktora.

Ukoliko je Izvršni direktor imenovan iz reda zaposlenih u Društvu njegov ugovor o radu miruje do isteka mandata ili razrješenja sa dužnosti Izvršnog direktora.

**Član 39**

Ako Odbor direktora ne imenuje Izvršnog direktora, raspisuje se novi konkurs. Konkurs za imenovanje Izvršnog direktora se raspisuje i u slučaju ako Osnivač ne da saglasnost na odluku o imenovanju Izvršnog direktora.

**Član 40**

Ako Izvršni direktor nije imenovan iz prethodno navedenih razloga, Odbor direktora imenuje vršioca dužnosti Izvršnog direktora.

Vršilac dužnosti ima sva prava i obaveze kao Izvršni direktor.

Vršilac dužnosti izvršnog direktora obavlja funkciju do imenovanja Izvršnog direktora u skladu sa Zakonom, a najduže 6 mjeseci.

**Član 41**

Izvršni direktor odgovara za zakonitost, ekonomičnost i efikasnost rada Društva, Odboru direktora i Osnivaču.

**Član 42**

Izvršni direktor:

* Organizuje i vodi poslovanje Društva;
* Zastupa i predstavlja Društvo;
* Odgovara za zakonitost rada Društva;
* Izvršava odluke Odbora direktora;
* Predlaže akte koje donosi Odbor direktora i odgovoran je za sprovođenje odluka i drugih akata Odbora direktora;
* Zaključuje ugovore u ime Društva u skladu sa Odlukom o osnivanju i Statutom Društva;
* Predlaže akt o unutrašnjoj organizaciji i sistematizaciji;
* Odlučuje o pravima, obavezama i odgovornostima zaposlenih u vezi sa radom;
* Podnosi tromjesečne izvještaje o tekućem poslovanju društva i druge izvještaje Odboru direktora;
* Odlučuje o drugim pitanjima vezanim za tekući rad i poslovanje Društva, u skladu sa zakonom, Statutom i odlukama Odbora direktora i Osnivača.

**X ZASTUPANJE DRUŠTVA**

**Član 43**

Zakonski zastupnik društva je Izvršni direktor.

Izvršni direktor zastupa društvo u okviru ovlašćenja utvrđenih zakonom, Statutom i odlukama Odbora direktora i Osnivača.

Za slučaj odsutnosti izvršnog direktora ili spriječenosti obavljanja funkcije, Odbor direktora može donijeti odluku kojom će izdati prokuru, odnosno ovlašćenje za zastupanje Društva u skladu sa zakonom.

**Član 44**

Izvršni direktor Društva može biti razriješen dužnosti prije isteka vremena na koje je imenovan:

* na lični zahtjev,
* ako prekorači ovlašćenja u pogledu prava utvrđenih ovim Statutom i drugim opštim aktima društva,
* ako je zbog sprovođenja odluke ili drugog akta koji je predložio došlo do povrede prava radnika ili je njegovom krivicom ili nečinjenjem pričinjena šteta Društvu,
* ako neopravdano odbija da izvrši odluke Odbora direktora ili postupa suprotno toj odluci,
* ako je došlo do nepravilnosti u upravljanju i poslovanju Društva, a za navedeno je pravoznažnom presudom utvrđena odgovornost Izvršnog direktora,
* ako Odbor Direktora ne usvoji Godišnji program obavljanja komunalnih djelatnosti društva,
* ako Odbor Direktora ne usvoji Godišnji izvještaj o realizaciji programa obavljanja komunalnih djelatnosti,
* u drugim slučajevima predviđenim zakonom.

**Član 45**

Inicijativu za pokretanje postupka za razriješenje Izvršnog direktora Društva mogu podnijeti Odbor direktora i Osnivač.

**Član 46**

Odbor direktora razriješava Izvršnog direktora Odlukom donesenom većinom glasova ukupnog broja članova Odbora Direktora.

Odluka mora biti obrazložena.

Na odluku Odbora direktora o razrješenju Izvršnog direktora saglasnost daje Osnivač.

**XI INFORMISANJE I ODNOSI SA JAVNOŠĆU**

**Član 47**

Rad društva je javan.

Društvo je dužno da redovno obavještava Osnivača o svom radu, računovodstvenim iskazima, poslovanju i radu revizora na način i pod uslovima utvrđenim zakonom.

Za davanje obavještenja o radu i poslovanju Društva odgovoran je Izvršni direktor Društva ili lice koje on ovlasti.

Društvo je dužno da obavještava građane o svom radu putem zvaničnog web site-a.

**Član 48**

Zaposleni u Društvu imaju pravo da budu obaviješteni o svojim pravima i obavezama po osnovu rada preko oglasne table i slično.

O obavještavanju zaposlenih stara se i odgovoran je Izvršni direktor Društva.

**XII POSLOVNA TAJNA**

**Član 49**

Poslovnom tajnom smatraju se dokumenta i podaci utvrđeni posebnom odlukom Odbora direktora, u skladu sa zakonom, čije bi davanje na uvid neovlašćenim licima štetilo interesima i djelatnosti Društva.

Dokumenta i podaci koji se smatraju poslovnom tajnom moraju biti označeni kao poslovna tajna.

Poslovnu tajnu dužni su da čuvaju svi zaposleni, bez obzira na koji način su saznali za poslovnu tajnu.

Neovlašćeno saopštavanje podataka koji predstavljaju poslovnu tajnu Društva u smislu zakona i drugih propisa, ovog Statuta i drugih akata Društva predstavljaju povredu radne dužnosti.

**XIII AKTI DRUŠTVA**

**Član 50**

Akti Društva su: Statut, pravilnici, Poslovnik i odluke kojima se na opšti način uređuju određena pitanja, ako zakonom nije drugačije propisano.

**Član 51**

Društvo zaključuje kolektivni ugovor.

Kolektivni ugovor iz prethodnog stava zaključuju Odbor direktora, Izvršni direktor i Sindikalna organizacija Društva.

**XIV ZAŠTITA ŽIVOTNE SREDINE**

**Član 52**

U obavljanju djelatnosti Društvo čuva i unapređuje životnu sredinu u skladu sa zakonom, drugim propisima i aktima Društva tako što:

* planira, organizuje i ostvaruje zaštitu i unapređenje životne sredine u okviru donošenja i izvšavanja planova i programa rada i razvoja;
* prati stanje životne sredine i blagovremeno preduzima mjere za sprečavanje narušavanje iste i
* obezbjeđuje zaštitu i unapređenje životne sredine od negativnog uticaja djelatnosti koja se obavlja na terenu i u prostorijama Društva.

**Član 53**

Izvršni direktor Društva dužan je da preduzima mjere kojima se sprječava ugrožavanje životne sredine.

Zaposleni u Društvu su dužni da obavijeste nadležne organe o djelatnostima koje ugrožavaju životnu sredinu.

**XV IZMJENE I DOPUNE STATUTA**

**Član 54**

Izmjene i dopune Statuta vrše se na način i po postupku propisanom za njegovo donošenje.

**XVI PRESTANAK DRUŠTVA, NAČIN PROMJENE OBLIKA DRUŠTVA, STATUSNE PROMJENE I PROMJENE OD ZNAČAJA ZA UPIS U CENTRALNI REGISTAR PRIVREDNIH SUBJEKATA**

**Član 55**

Društvo prestaje u slučajevima i pod uslovima propisanim zakonom.

**Član 56**

O promjeni jednog oblika Društva u drugi kao i promjenama koje su od značaja za upis u Centralni registar privrednih subjekata, promjena naziva, sjedišta osnivača, djelatnosti, lica za zastupanje, i slično odlučuju organi utvrđeni Statutom.

**XVII PRELAZNE I ZAVRŠNE ODREDBE**

**Član 57**

Društvo je dužno da uskladi sva normativna akta u roku od šest mjeseci od dana stupanja na snagu ovog Statuta.

Do donošenja akata iz stave 1 ovog člana, primjenjivaće se postojeći opšti akti Društva.

**Član 58**

Stupanjem na snagu ovog Statuta prestaje da važi Statut DOO “Autobuska stanica” Tivat (“Sl.list CG-opštinski propisi br. 020/17 i 045/19)

**Član 59**

Ovaj Statut stupa na snagu osmog dana od dana objavljivanja u Službenom listu Crne Gore - Opštinski propisi.

|  |  |
| --- | --- |
| Broj: 03-040/22-64Tivat, 19.04.2022.godine |  |
|  |  |

Odbor povjerenika

Predsjednik

Spasoje Ljesar